У палацах жа пераважаюць пакоі з безліччу люстраў, якія няўмольна нагадваюць Версаль. Найперш патрапляеш у Мармуровую залу, дзе стаіць велізарны трон з алебастру, які выкарыстоўваўся персідскімі шахамі для ўрачыстых нагод. Апошні раз — у 1925 годзе, калі малады афіцэр з казацкага палка вырашыў выкарыстаць прапанову брытанскіх дыпламатаў і абвясціць сябе пачынальнікам новай дынастыі. Рэза-шах пасля каранацыі вырашыў пакінуць палац зненавідных яму папярэднікаў, і Галестан паступова перастаў быць цэнтрам улады. Іншыя ж палацавыя будынкі ператварыліся ў музеі: можна вывучаць, якія каштоўныя падарункі прэзэнтавалі персідскім шахам іх еўрапейскія калегі, ёсць сціплая калекцыя іранскага жывапісу ХІХ стагоддзя, цікавыя і старыя фотаздымкі — напрыклад, атрад узброеных башыбузукаў урачыста сядзіць на грабніцы Кіра ў Пасаргадзе. Самым апошнім папаўненнем стаў невялікі этнаграфічны музей, які адкрыўся зусім нядаўна, з традыцыйнымі строямі і прадуктамі рамеснікаў.